**Nagykovácsi Településüzemeltetési Nonprofit Közhasznú Kft. „végelszámolás alatt”**

 ***Végelszámoló***

**2094 Nagykovácsi, Pók u. 58.**

 **🕿/fax: 26 355 159**

 **E-mail: natu@nagykovacsi.hu**

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Zárójelentés**

**a Nagykovácsi Településüzemeltetési Nonprofit Közhasznú Kft. v. a. /NATÜ/ végelszámolási időszakának értékeléséről**

1. **Előzmények, a végelszámolás megindítása**

A Nagykovácsi Településüzemeltetési Nonprofit Közhasznú Kft. v. a. / továbbiakban: NATÜ/ végelszámolásának megindítására a Társaság legfőbb szervének, alapítójának döntése alapján került sor.

A 60/2017. (IV.27.) Kt. határozatban az Alapító döntött a NATÜ jogutód nélküli megszűnéséről, a végelszámolás kezdő időpontjáról, kijelölte Kántor Ágnes korábbi ügyvezetőt a végelszámoló személyére és meghatározta a végelszámoló díjazását.

A végelszámolás kezdő időpontjában – 2017. július 1. napjával - a NATÜ ügyvezetőjének megbízatása megszűnt, azóta a cég önálló képviseleti joggal rendelkező vezető tisztségviselőjének a végelszámoló minősül.

A végelszámolási eljárás megindítását megelőzően megtörtént a NATÜ vagyoni eszközeinek térítésmentes, végleges átadása a Nagykovácsi Nagyközség Önkormányzata részére. A közfeladat ellátását biztosító eszközök átadásának jóváhagyásáról az Alapító a 101/2017. (VII. 26.) Kt. határozatban döntött.

1. **A végelszámolási eljárás legfontosabb eseményei**

**A végelszámoló elvégzett feladatai**

* A végelszámolás elhatározásától számított tizenöt napon belül bejelentés történt a cégbíróságnak a végelszámolás megindításáról. A cégbíróság a végelszámolás megindításáról végzést hozott, amelyet a Cégközlönyben közzétett.
1. A végelszámolás kezdő időpontját követő harminc napon belül

a végelszámolás kezdő időpontját megelőző nappal a cég tevékenységét lezáró beszámoló elkészült, melyet a Felügyelő Bizottság jóváhagyásával és ajánlásával, független könyvvizsgálói jelentéssel benyújtva az Alapító a 100/2017. (VII.26.) Kt. határozatában fogadott el.

1. A korrigált nyitómérleg elkészült.
2. Megtörtént a pénzforgalmi számlán a tartalékképzés a végelszámolási időszak kifizetéseire; a tartalékkeret kimerítése után az önkormányzat – a végelszámoló folyamatos és előzetes tájékoztatása és ütemezése mellett – a NATÜ részére biztosította a számlák kiegyenlítésére a hiányzó pénzösszegeket a végelszámolási időszak folyamán.
3. A folyamatban lévő ügyek és a teljes irattári iratanyag elkülönített kezelése megtörtént; a végelszámolási időszak befejezésére a kft. valamennyi iratanyaga elhelyezésre került a NATÜ központi irodájában, zárt iratszekrényben.
4. A végelszámolás megindításáról a munkavállalók tájékoztatása a jogszabályok által előírt határidőig megtörtént.
* A végelszámoló a végelszámolás közzétételétől számított tizenöt napon belül értesítette a végelszámolás megindításáról a jogszabályban meghatározott szerveket (földhivatalt, közhiteles nyilvántartást vezető szerveket, munkaerőpiaci szervezetet, környezetvédelmi hatóságot, a cég számláit vezető pénzintézeteket, leányvállalatokat, érintett hatóságokat, bíróságokat).
* 2017. július hónapban – az intézmény bejegyzéséig és működésének biztosításáig - a NATÜ valamennyi dolgozója még a gazdasági társaságnál végezte feladatait.

A végelszámolás alatt lévő Társaság szerződésbeli feladatait ebben az időszakban is maradéktalanul ellátta. A végelszámoló – irányította, szervezte a szakmai tevékenységet, gyakorolta a munkáltató jogkört a dolgozók felett, vezette és képviselte a hatóságok és önkormányzat és a lakosok előtt a még működő, közfeladatot ellátó gazdasági társaságot.

* Az eljárás során a NATÜ követeléseit behajtotta, a tartozásait kiegyenlítette és kötelezettségeit teljesítette. Mindvégig fokozott gondossággal törekedett a kötelezettségekről kiállított számlák – a végrehajtási eljárás miatti - gyors bekérésére, írásos beszerzésére, azokazonnali kiegyenlítésére, valamint a NATÜ kintlévőségeinek gyors intézésére.
* A körültekintő ügyvezetői és végelszámolói munka eredményeként a NATÜ részére hitelezői követelés benyújtására - a végelszámolás megindításának közzétételét követő negyven napon belül – nem került sor. Több esetben kellett viszont intézkedni a NATÜ követelések érvényesítése tárgyában. (kötelező gépjármű felelősségbiztosítás időarányos részének visszafizetése, távfelügyeleti riasztórendszer éves díjának arányos visszafizetése)

A végelszámolási eljárás alatt keletkezett fizetési kötelezettségeknek a végelszámoló eleget tett.

* A dolgozók munkajogi kiléptetése a kft-ből – ezzel egyidejűleg intézményi alkalmazásuk és az intézmény egyéb szervezési-vezetési feladatellátás mellett - zökkenőmentesen megtörtént.
* A végelszámoló a NATÜ által kötött szerződéseket – közös megegyezés kezdeményezésével - felmondta.

A NATÜ Felügyelő Bizottsági tagjainak – kivéve dr. Borók György részére, aki írásos nyilatkozatban lemondott a díjazásról - 2017. november 07-én elutalásra került a Képviselő-testület által meghatározott megbízási díj és kifizetésre került a végelszámoló Alapító által meghatározott díja, valamint a könyvelő munkadíja.

 **Végelszámolás befejezése**

Az Alapító által 2017. július 1. kezdőnappal elhatározott végelszámolás 2017.november 10. napjával befejeződött.

A társaság végelszámolási zárómérlege, a záró (egyszerűsített) mérleg és a vagyonfelosztási javaslat elkészült, az alapító részére jóváhagyásra átadásra került. A társaságnak tartozása nem maradt. A végelszámolás befejezésére tekintettel a végelszámoló az illetékes cégbíróságnál kezdeményezni fogja a társaság cégnyilvántartásból történő törlését, továbbá javasolja, hogy a cég teljes iratanyaga a Nagykovácsi Településüzemeltetési Intézmény Központi Irodájában kerüljön őrzésre, elhelyezésre a 2094 Nagykovácsi, Pók u. 58. szám alatt.

**A végelszámolás befejezéséhez**

* Elkészült és jóváhagyásra beterjesztésre kerültek:
1. a záró adóbevallás,
2. a végelszámolás utolsó üzleti évéről készült számviteli törvény szerinti beszámoló, zárómérleg,
3. a vagyonfelosztási javaslat,
4. a végelszámoló felmentéséről
5. a végelszámolási időszak gazdasági eseményeinek bemutatásáról szóló összefoglaló értékelés (zárójelentés),

Döntés szükséges az előterjesztett iratok és a vagyonfelosztás jóváhagyásáról, az iratanyag megszűnést követő elhelyezéséről, őrzéséről, valamint a cég jogutód nélküli megszűnésének kimondásáról.

1. **A végelszámolás befejezéséhez a végelszámoló**
* köteles a végelszámolás befejezését a kft. törlésére irányuló változásbejegyzési kérelem keretén belül 30 napon belül benyújtani a cégbírósághoz. A kft. törlésére irányuló kérelem illetékmentes, és a törlést tartalmazó végzés közzétételéért közzétételi költségtérítést nem kell fizetni.
* A cég a cégjegyzékből való törléssel szűnik meg. A cégbíróság a korlátolt felelősségű társaságot akkor törölheti a cégjegyzékből, ha:
* a NAV elektronikus úton arról tájékoztatja, hogy a cégnél adóhatósági eljárás nincs folyamatban, és ellenőrzést, végrehajtást nem kezdeményez, vagy ennek hiányában
* a végelszámolást lezáró beszámoló közzétételétől számított 90 nap eltelt.
* Amennyiben a tájékoztatás szerint az adóhatóság a korlátolt felelősségű társaságnál eljárást folytat, vagy ellenőrzést, végrehajtást kezdeményez, vagy a kft. köztartozással rendelkezik, a kft. csak az adóhatósági eljárások jogerős befejezéséről szóló, végelszámolás esetén pedig ezen felül a köztartozást érintően nemlegesnek minősülő elektronikus tájékoztatást követően törölhető a cégjegyzékből.

Tájékoztatás a végelszámolás befejezésére előírt határidőről

A végelszámolás befejezése jellemzően a legegyszerűbb, tevékenységet már nem folytató cég esetén is néhány hónapot igénybe vesz, de a végelszámolás kezdő időpontjától számított legkésőbb három éven belül mindenképpen be kell fejezni, ennek hiányában kényszertörlési eljárás lefolytatására kerül sor.

A végelszámoló a végelszámolás során üzleti évenként köteles elkészíteni a számviteli törvény szerinti beszámolót és az adóbevallást, a társadalombiztosítási jogszabályban meghatározott módon adatszolgáltatást köteles teljesíteni a biztosítottak jogviszonyára vonatkozó nyugdíjbiztosítási adatokról. Évente tájékoztatót köteles készíteni a legfőbb szerv és a cégbíróság részére, amelyben bemutatja a cég helyzetét, annak okát, hogy az eljárás befejezésére miért nem került még sor, továbbá tájékoztatást ad az eljárás befejezésének várható időpontjáról.

1. **Tevékenységet lezáró ellenőrzések**

A végelszámolás alatt az adóhatóság nem végzett ellenőrzést a társaságnál.

1. **Peres ügyek**

A NATÜ – nek a végelszámolás megkezdésekor, valamint a végelszámolási eljárás folyamán peres ügye nem volt.

1. **Iratmegőrzés**

A NATÜ számviteli bizonylatai és megőrzendő iratanyaga a Nagykovácsi Településüzemeltetési Intézmény központi irodájában a 2094 Nagykovácsi, Pók u. 58. szám alatt kerülnek elhelyezésre.

**A NATÜ végelszámolójaként a Ctv. 111.§ (1) bekezdése szerint a Tisztelt Képviselő-testület elé terjesztem jóváhagyásra a Nagykovácsi Településüzemeltetési Nonprofit Közhasznú Kft. v. a. záró adóbevallását, a számviteli beszámolót, a vagyonfelosztási javaslatot, a végelszámolási zárójelentést.**

Nagykovácsi, 2017. november 10.

 Tisztelettel:

 Kántor Ágnes

 végelszámoló